b'\n_START_ARTICLE_\nMiehikk\xc3\xa4l\xc3\xa4\n_START_SECTION_\nMaantiede\n_START_PARAGRAPH_\nMiehikk\xc3\xa4l\xc3\xa4n alueella virtaa kolme Suomenlahteen laskevaa jokea. Kunnan l\xc3\xa4nsiosat kuuluvat Virojoen vesist\xc3\xb6\xc3\xb6n, keskiosat Vaalimaanjoen vesist\xc3\xb6\xc3\xb6n ja it\xc3\xa4osat Urpalanjoen vesist\xc3\xb6\xc3\xb6n. J\xc3\xa4rvist\xc3\xa4 ovat suurimmat Suurij\xc3\xa4rvi Urpalanjoen vesist\xc3\xb6ss\xc3\xa4 Miehikk\xc3\xa4l\xc3\xa4n ja Yl\xc3\xa4maan rajalla sek\xc3\xa4 Tyllinj\xc3\xa4rvi Vaalimaanjoen vesist\xc3\xb6ss\xc3\xa4 Miehikk\xc3\xa4l\xc3\xa4n ja Virolahden rajalla. _NEWLINE_Miehikk\xc3\xa4l\xc3\xa4n Natura-kohteita ovat Virojoen koskijakso, Vuorisenvuori, Tyllinj\xc3\xa4rvi, Tuorusj\xc3\xa4rvi, Tingankoskenm\xc3\xa4en aarnimets\xc3\xa4, Suurisuo, Salaj\xc3\xa4rvi-Ry\xc3\xb6n\xc3\xa4nlahti, viljelyk\xc3\xa4yt\xc3\xb6st\xc3\xa4 poistettu Riitahuusinpelto, lehtomainen Leukaniemi-Tyllinj\xc3\xa4rvi ja i\xc3\xa4k\xc3\xa4s, kuusta kasvava Mustalammen mets\xc3\xa4.\n_START_SECTION_\nKyli\xc3\xa4\n_START_PARAGRAPH_\nHauhia, Hurttala, Kaitai, Kylm\xc3\xa4l\xc3\xa4, Laisniemi, Lapj\xc3\xa4rvi, Muurikkala, Muurola, Pitk\xc3\xa4koski, Purho, Saivikkala (kirkonkyl\xc3\xa4), Salo-Miehikk\xc3\xa4l\xc3\xa4, Suur-Miehikk\xc3\xa4l\xc3\xa4.\n_START_SECTION_\nHistoria\n_START_PARAGRAPH_\nMiehikk\xc3\xa4l\xc3\xa4n alueella on ollut asutusta jo kivikaudella, ja pysyv\xc3\xa4\xc3\xa4 asutusta keskiajalta. Ensimm\xc3\xa4iset kyl\xc3\xa4t tunnetaan 1500-luvulta._NEWLINE_Miehikk\xc3\xa4l\xc3\xa4n kirkko otettiin k\xc3\xa4ytt\xc3\xb6\xc3\xb6n vuonna 1881. _NEWLINE_Miehikk\xc3\xa4l\xc3\xa4n kunta itsen\xc3\xa4istyi Virolahdesta vuonna 1887. Kuntaan liitettiin vuonna 1946 osia S\xc3\xa4kkij\xc3\xa4rven kunnan Suomen puolelle j\xc3\xa4\xc3\xa4neist\xc3\xa4 alueista. N\xc3\xa4ihin kuuluu muun muassa Laisniemen kyl\xc3\xa4._NEWLINE_Miehikk\xc3\xa4l\xc3\xa4n kunnanjohtajaksi valittiin 18. kes\xc3\xa4kuuta 2007 Vesannon kunnanjohtajana toiminut Markku J. Forss. Virka tuli avoimeksi, kun aiempi kunnanjohtaja Kari Heikkil\xc3\xa4 valittiin \xc3\x84ht\xc3\xa4rin kunnanjohtajaksi.  Vuoden 2012 alusta kuntaa johti Antti J\xc3\xa4ms\xc3\xa9n ja vuodesta 2016 Arto Yl\xc3\xb6nen.\n_START_SECTION_\nHallinto\n_START_PARAGRAPH_\nKunnanvaltuustossa on 21 paikkaa, joista viisitoista on keskustan hallussa kaudella 2017\xe2\x80\x932021._NEWLINE_Vuosina 2008-2009 harkittiin kuntaliitosta, jossa Miehikk\xc3\xa4l\xc3\xa4, Virolahti ja Hamina olisivat yhdistyneet. Miehikk\xc3\xa4l\xc3\xa4 j\xc3\xa4i liiton ulkopuolelle. Neuvottelut virisiv\xc3\xa4t uudelleen 2011, mutta Miehikk\xc3\xa4l\xc3\xa4 linjasi pysyv\xc3\xa4ns\xc3\xa4 itsen\xc3\xa4isen\xc3\xa4 ainakin valtuustokauden loppuun eli vuoteen 2017.\n_START_SECTION_\nTalous\n_START_PARAGRAPH_\nVuonna 2015 kunnassa oli 518 ty\xc3\xb6paikkaa. Niist\xc3\xa4 27,6\xc2\xa0% oli alkutuotannossa (maa-, mets\xc3\xa4- ja kalataloudessa), 65,0\xc2\xa0% palveluissa ja 5,6\xc2\xa0% jalostuksessa. Jalostuksen osuus oli pienempi kuin koko maassa (20,0\xc2\xa0%), ja alkutuotannon osuus suurempi kuin koko maassa (3,0\xc2\xa0%)._NEWLINE_Vuonna 2016 eniten yhteis\xc3\xb6veroa maksaneet yritykset olivat  kuljetusliike Bernitz ja suurkeitti\xc3\xb6laitteiden ja -varaosien maahantuonti- ja tukkuliike Restec.\n_START_SECTION_\nTaajamat\n_START_PARAGRAPH_\nVuoden 2017 lopussa Miehikk\xc3\xa4l\xc3\xa4ss\xc3\xa4 oli 1 992 asukasta, joista 595 asui taajamissa, 1 367 haja-asutusalueilla ja 30 asukkaan asuinpaikan koordinaatit eiv\xc3\xa4t olleet tiedossa. Taajama-aste lasketaan niist\xc3\xa4 asukkaista, joiden asuinpaikan koordinaatit ovat tiedossa; Miehikk\xc3\xa4l\xc3\xa4n taajama-aste on 30,3\xc2\xa0%. Miehikk\xc3\xa4l\xc3\xa4n taajamav\xc3\xa4est\xc3\xb6 kuuluu vain yhteen taajamaan eli kunnan keskustaajamaan Miehikk\xc3\xa4l\xc3\xa4n kirkonkyl\xc3\xa4\xc3\xa4n, jossa oli vuoden 2017 lopussa 595 asukasta.\n_START_SECTION_\nPalvelut\n_START_PARAGRAPH_\nMiehikk\xc3\xa4l\xc3\xa4n kunnassa on kolme alakoulua (luokat 1\xe2\x80\x936), ja Kirkonkyl\xc3\xa4n yhteydess\xc3\xa4 toimiva Miehikk\xc3\xa4l\xc3\xa4n koulu, jossa opetetaan luokkia 7\xe2\x80\x939._NEWLINE_Sosiaali- ja terveydenhuollon palvelut on j\xc3\xa4rjestetty yhdess\xc3\xa4 Virolahden kunnan kanssa.\n_START_SECTION_\nRuokakulttuuri\n_START_PARAGRAPH_\nMiehikk\xc3\xa4l\xc3\xa4n pit\xc3\xa4j\xc3\xa4ruoiksi nimettiin 1980-luvulla karjalanpaisti, suolakurkkua ja keitetty\xc3\xa4 kananmunaa sis\xc3\xa4lt\xc3\xa4v\xc3\xa4 sienisalaatti, punajuuret, hapanvelli, puolarieska eli imelletty puolukka-ruispuuro sek\xc3\xa4 veskunsoppa eli luumukiisseli.\n_START_SECTION_\nUrheilu ja liikunta\n_START_PARAGRAPH_\nMiehikk\xc3\xa4l\xc3\xa4ss\xc3\xa4 toimii urheiluseura Miehikk\xc3\xa4l\xc3\xa4n Vilkas.'